Паул Целан
In memoriam
Пол Елюар

Превод от немски: Емануил Видински, 2006

chitanka.info

Положи на мъртвия думите в гроба,

които говореше, за да живее.

Постави тялото му помежду им,

остави го да почувства

езиците на копнежа,

клещите.

Положи върху клепачите на мъртвия словото,

което отказваше на всеки,

който му говореше на Ти,

словото,

покрай което подскачаше кръвта на сърцето му,

когато една ръка, гола колкото неговата,

връзваше всеки, който му говореше на Ти,

за дърветата на бъдещето.

Положи словото върху клепачите:

може би,

ще се появи в окото му, все още синьо,

една втора, по-чужда синевина,

и онзи, който му говореше на Ти,

ще сънува с него: ние.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.